text: Mindretals-avis i sparezonen
  14 december 2010 kl. 14.34
  Det tyske mindretals avis, Der Nordschleswiger, står over for voldsomme besparelser.
  Det fremgår af et sparekatalog fra mindretallets organisation, Bund Deutscher Nordschleswiger.
  Mindretallet skal spare omkring fem millioner kroner næste år, fordi tilskuddene fra Tyskland bliver sat ned.
   
  Der Nordschleswiger udkommer som dagblad med et oplag på godt 2.000.
  
  Tre muligheder
  I sparekataloget er der opstillet tre muligheder for millionbesparelser.
  En million kan spares, hvis avisen udkommer som ugeavis med en nyhedsudgave på internettet.
  Tre millioner kroner kan spares, hvis alle udgifter på avisen skæres ned ved hjælp at grønthøstermetoden. Blandt andet skal sidetallet  begrænses og personale fyres.
  Endelig kan der spares syv millioner kroner, hvis avisen alene udkommer på internettet.
  Mindretallets kulturelle aktiviteter og socialforsorg risikerer også at blive hårdt ramt.
  Spareforslagene skal drøftes af medlemmerne af mindretallet på et offentligt møde 18. januar.
  24. januar skal ledelsen træffe de afgørende beslutninger.
  